**ODLUKA**

**O JAVNIM PRIZNANJIMA GRADA NIŠA**

*("Sl. list grada Niša", br. 96/2013)*

I UVODNE NAPOMENE

**Član 1**

Ovom odlukom ustanovljavaju se javna priznanja Grada Niša i propisuju uslovi i postupak njihove dodele.

**Član 2**

Javna priznanja Grada Niša su:

- NAGRADA GRADA NIŠA "11. JANUAR",

- NAGRADA "BRANKO MILJKOVIĆ",

- NAGRADA "STEVAN SREMAC",

- ZVANJE POČASNOG GRAĐANINA NIŠA,

- POVELJA ZAHVALNOSTI,

- BLAGODARNICA GRADA NIŠA "SVETI SAVA" i

- NAGRADE NAJBOLJIM STUDENTIMA.

II NAGRADA GRADA NIŠA "11. JANUAR"

**Član 3**

Godišnja Nagrada Grada Niša "11. januar" je najviše priznanje Grada Niša, koje se dodeljuje za izuzetna dostignuća kojima se afirmiše Grad u privrednim, društvenim i drugim oblastima.

**Član 4**

Nagrada "11. januar" se može dodeliti fizičkom ili pravnom licu sa prebivalištem, odnosno sedištem na teritoriji Grada Niša, pojedinačno ili zajednički, bez obzira na vreme i oblast dostignuća.

**Član 5**

O dodeli Nagrade "11. januar" odlučuje Komisija za nagrade Grada Niša (u daljem tekstu: Komisija za nagrade), koju imenuje Skupština Grada Niša (u daljem tekstu: Skupština).

Komisija se sastoji od predsednika i četiri člana.

Mandat Komisije za nagrade identičan je mandatu saziva Skupštine koja je imenuje.

**Član 6**

Predsednik Skupštine je, po funkciji, predsednik Komisije za nagrade.

U sastav Komisije za nagrade Grada Niša imenuju se Gradonačelnik Grada Niša (u daljem tekstu: Gradonačelnik) i predstavnici Univerziteta u Nišu, Eparhije niške i Vojske Srbije.

Rešenjem o imenovanju Komisije za nagrade imenuje se zamenik predsednika Komisije za nagrade, koji je po funkciji zamenik predsednika Skupštine i zamenici članova Komisije za nagrade, koji se imenuju iz iste strukture.

Administrativno-tehničke i stručne poslove u vezi sa dodelom nagrade obavlja služba nadležna za poslove Skupštine.

**Član 7**

Komisija za nagrade donosi poslovnik kojim uređuje način svog rada i odlučivanja.

**Član 8**

Javni poziv za podnošenje predloga za dodelu nagrade objavljuje se na zvaničnom sajtu Grada Niša www.ni.rs i u sredstvima javnog informisanja.

Način i vreme dostavljanja predloga određuje Komisija za nagrade.

Predlog za dodelu nagrade može podneti svako fizičko ili pravno lice, kao i član Komisije za nagrade, uz obavezu sveobuhvatnog obrazloženja predloga.

**Član 9**

Komisija za nagrade, na osnovu primljenih predloga, donosi odluku o dodeli nagrade.

Odluka sa detaljnim obrazloženjem objavljuje se na zvaničnom sajtu Grada Niša i u sredstvima javnog informisanja.

**Član 10**

Nagrada "11. januar" se sastoji od diplome o dodeli nagrade i novčanog iznosa čiju visinu, primerenu uslovima vremena u kome se nagrada dodeljuje, na predlog Komisije za nagrade, utvrđuje Gradsko veće Grada Niša (u daljem tekstu:Gradsko veće).

**Član 11**

Nagradu "11. januar" uručuje Gradonačelnik na svečanoj sednici Skupštine, koja se za tu priliku saziva.

III NAGRADA "BRANKO MILJKOVIĆ"

**Član 12**

Godišnja nagrada "Branko Miljković" dodeljuje se autoru prvog izdanja najbolje knjige poezije objavljene na srpskom jeziku u prethodnoj godini.

**Član 13**

Javni poziv za izbor najbolje knjige poezije i dodelu nagrade "Branko Miljković" raspisuje Gradonačelnik januara meseca, a objavljuje se na zvaničnom sajtu Grada Niša i u sredstvima javnog informisanja.

Predlog za dodelu nagrade, po javnom pozivu žiriju može podneti svako fizičko ili pravno lice u roku od mesec dana od dana objavljivanja poziva preko Niškog kulturnog centra.

Uz predlog za dodelu nagrada se prilažu primerci knjige poezije kojom se konkuriše za nagradu.

Administrativno-tehničke i stručne poslove u vezi sa dodelom nagrade obavlja Niški kulturni centar.

**Član 14**

Gradonačelnik imenuje žiri za dodelu nagrade "Branko Miljković", koji se sastoji od tri člana iz reda poznatih književnika i književnih kritičara na period od dve produkcijske godine.

Članovi žirija na konstitutivnoj sednici biraju predsednika žirija.

Žiri je samostalan u radu i odlučivanju.

**Član 15**

Žiri vrši izbor najbolje knjige poezije i donosi odluku o dodeli nagrade "Branko Miljković".

Odluku o dodeli nagrade žiri donosi većinom glasova.

**Član 16**

Nagrada "Branko Miljković" se sastoji od povelje i novčanog iznosa čiju visinu, primerenu uslovima vremena u kome se nagrada dodeljuje, na predlog žirija utvrđuje Gradsko veće.

Nagradu uručuje Gradonačelnik na prigodnoj svečanosti.

IV NAGRADA "STEVAN SREMAC"

**Član 17**

Godišnja nagrada "Stevan Sremac" dodeljuje se autoru prvog izdanja knjige priča ili romana pisanih srpskim jezikom, a objavljenih u prethodnoj godini.

**Član 18**

Javni poziv za izbor najbolje knjige priča ili romana i dodelu nagrade "Stevan Sremac" raspisuje Gradonačelnik januara meseca, a objavljuje se na zvaničnom sajtu Grada Niša i u sredstvima javnog informisanja.

Predlog za dodelu nagrade, po javnom pozivu žiriju može podneti svako fizičko ili pravno lice u roku od mesec dana od dana objavljivanja poziva, preko Niškog kulturnog centra.

Uz predlog se prilažu primerci knjige kojom se konkuriše za nagradu.

Administrativno-tehničke i stručne poslove u vezi sa dodelom nagrade obavlja Niški kulturni centar.

**Član 19**

Gradonačelnik imenuje žiri za dodelu nagrade "Stevan Sremac", koji se sastoji od tri člana iz reda poznatih književnika i književnih kritičara, na period od dve produkcijske godine.

Članovi žirija na konstitutivnoj sednici biraju predsednika žirija.

Žiri je samostalan u radu i odlučivanju.

**Član 20**

Žiri vrši izbor najbolje knjige poezije i donosi odluku o dodeli nagrade "Stevan Sremac".

Odluku o dodeli nagrade žiri donosi većinom glasova.

**Član 21**

Nagrada "Stevan Sremac" se sastoji od povelje i novčanog iznosa čiju visinu, primerenu uslovima vremena u kome se nagrada dodeljuje, na predlog žirija, utvrđuje Gradsko veće.

Nagradu uručuje Gradonačelnik na prigodnoj svečanosti.

V ZVANJE POČASNOG GRAĐANINA NIŠA

**Član 22**

Zvanje počasnog građanina Niša dodeljuje se pojedincima, našim ili stranim državljanima, za dostignuća i dela koja znače izuzetan doprinos razvoju i opštem napretku našeg grada ili države, izgradnji humanih odnosa među ljudima, razvoju saradnje, prijateljskih, privrednih, kulturnih odnosa između njihovih gradova i Grada Niša.

**Član 23**

Zvanje počasnog građanina Niša, u vidu diplome, dodeljuje Skupština na predlog Komisije za nagrade i uručuje je Gradonačelnik na prigodnoj svečanosti.

VI POVELJA ZAHVALNOSTI

**Član 24**

Povelja zahvalnosti se dodeljuje stranim fizičkim i pravnim licima, za plodotvornu saradnju i doprinos afirmaciji Grada Niša.

**Član 25**

Odluku o dodeli Povelje zahvalnosti donosi Gradonačelnik.

Povelju zahvalnosti Gradonačelnik uručuje uz prigodan poklon koji simbolizuje istorijske, tradicionalne, kulturne, turističke i druge specifičnosti Grada.

Odluka o dodeli Povelje zahvalnosti objavljuje se u na zvaničnom sajtu Grada Niša i u sredstvima javnog informisanja.

VII BLAGODARNICA GRADA NIŠA "SVETI SAVA"

**Član 26**

Blagodarnica Grada Niša "Sveti Sava" je priznanje Grada, koje se dodeljuje za izuzetan doprinos u negovanju duhovnosti, vere, milosrđa i istine.

**Član 27**

Blagodarnica Grada Niša "Sveti Sava" se može dodeliti pojedincu, udruženju ili pravnom licu.

Obrazložen predlog za dodelu blagodarnice Komisiji za nagrade može podneti svako fizičko i pravno lice.

**Član 28**

O dodeli blagodarnice Grada Niša "Sveti Sava" odlučuje Skupština, uz prethodno mišljenje Njegovog preosveštenstva vladike niškog.

Blagodarnicu Grada Niša "Sveti Sava", koju čini povelja o dodeli blagodarnice, na prigodnoj svečanosti, uručuje Gradonačelnik, 27. januara, na dan Svetog Save.

VIII NAGRADE NAJBOLJIM STUDENTIMA

**Član 29**

Nagrade najboljim studentima fakulteta Univerziteta u Nišu, kao javno priznanje, dodeljuju se:

- najboljim studentima za postignut uspeh u toku studija i

- diplomiranim studentima sa prosečnom ocenom 10 u toku studiranja.

Studentu se može dodeliti samo jedna od nagrada iz stava 1. ovog člana.

**Član 30**

Fakulteti Univerziteta u Nišu donose odluku o najboljem studentu fakulteta.

O prigovorima na odluku o izboru najboljeg studenta fakulteta odlučuje nadležni organ fakulteta.

Odluka iz stava 1. ovog člana sa detaljnim obrazloženjem dostavlja se u pisanom obliku najkasnije do 30. decembra tekuće godine upravi nadležnoj za poslove obrazovanja.

**Član 31**

Nagrada diplomiranim studentima se dodeljuje studentima koji su diplomirali sa prosečnom ocenom 10 u godini koja prethodi godini u kojoj se uručuje nagrada.

Diplomirani student II stepena akademskih studija mora imati prosečnu ocenu 10 u toku studiranja na I i II stepenu studija.

Fakulteti Univerziteta u Nišu Upravi nadležnoj za poslove obrazovanja, najkasnije do 30. decembra tekuće godine dostavljaju podatke o studentima koji su diplomirali u tekućoj godini sa prosečnom ocenom 10 u toku studija.

**Član 32**

Nagrada najboljim studentima za postignut uspeh u toku studija se sastoji od diplome i novčanog iznosa.

Nagrada diplomiranim studentima sa prosečnom ocenom 10 u toku studiranja se sastoji od plakete i novčanog iznosa.

Visinu novčanog iznosa nagrada iz stava 1. i 2. ovog člana, primerenu uslovima vremena u kome se nagrada dodeljuje, na predlog Komisije za podsticaj razvoja talentovanih učenika i studenata, utvrđuje Gradsko veće, rešenjem o dodeli nagrada.

Nagrade se dodeljuju svake godine 27. januara na dan Svetog Save.

Nagrade uručuje Gradonačelnik na prigodnoj svečanosti.

IX PRELAZNE I ZAVRŠNE ODREDBE

**Član 33**

Izgled i veličinu diploma, povelja i plaketa, kao i bliže uslove i postupak za njihovu dodelu, u skladu sa ovom odlukom, utvrđuje Gradonačelnik posebnim aktom.

**Član 34**

Diploma, povelja i plaketa, kao izraz javnog priznanja po ovoj odluci, obavezno sadrži: ime i prezime, odnosno naziv dobitnika, kratko obrazloženje priznanja, simbol Grada Niša, potpis Gradonačelnika, ili ovlašćenog lica tela koje je nagradu dodelilo, odgovarajući pečat, mesto i datum kada je odlučeno i druge elemente, što se određuje prilikom utvrđivanja njenog izgleda.

**Član 35**

Osnovni podaci o dobitnicima javnih priznanja po ovoj odluci, upisuju se u spomen - knjigu koju vodi služba nadležna za poslove Gradonačelnika, koja se stara o njenom vođenju i čuvanju.

**Član 36**

Rok za dostavu odluka o najboljim studentima fakulteta Univerziteta u Nišu u 2013. godini iz člana 30. stav 3. i podataka o studentima koji su diplomirali u 2013. godini sa prosečnom ocenom 10 u toku studija iz člana 31. stav 3. je 15.1.2014. godine.

**Član 37**

Stupanjem na snagu ove odluke prestaje da važi Odluka o javnim priznanjima Grada Niša ("Službeni list Grada Niša", broj 45/07 i 101/12).

**Član 38**

Ova odluka stupa na snagu osmog dana od dana objavljivanja u "Službenom listu Grada Niša".